open-index/open-wikipedia-markdown huggingface dataset:
אבולוציה (מונדריאן)

**אבולוציה** (באנגלית: **Evolution**) הוא ציור מאת הצייר ההולנדי פיט מונדריאן, שנוצר בשנת 1911, זמן קצר לאחר ביקורו בפריז. זוהי אחת מיצירותיו המרכזיות מן התקופה הסמלית, ונחשבת לנקודת אמצע בהתפתחותו האמנותית של מונדריאן – בין ציור נופים ריאליסטיים לבין הפשטה רדיקלית. מדובר גם ביצירה האחרונה שבה צייר דמות אנושית באופן ישיר.

## תיאור היצירה
הציור מציג שלוש דמויות אנושיות זהות כמעט לחלוטין, המופיעות בסמיכות סימטרית על רקע מופשט. היצירה מייצגת שלושה שלבים בסיסיים באבולוציה הרוחנית של האדם. אף שהדמויות עשויות להיתפס כנשיות, הן נטולות מאפיינים מגדריים מובהקים, ונועדו לייצג את המין האנושי בכללותו. בעיני צופים ופרשנים מסוימים, הדמויות מזכירות ישויות שמימיות, ומזמינות הרהור על הקשר בין רוחניות לבין מגדר.

הקומפוזיציה של הציור מאורגנת באופן מאוזן וסימטרי. תווי הפנים של הדמויות החיצוניות מוצגות בזווית "קיצור פרספקטיבי" (Foreshortening), היוצרת תחושת עומק ותנועה. הצבעים הרכים, ובעיקר הגוונים הכחולים, מעניקים לדמויות תחושה אתרית. הדמות המרכזית בולטת בעיניה הפעורות ובחיוכה, המעוררים תחושת סקרנות ושמחה.

## תהליך יצירה והשפעות
אמנים עכשוויים מצאו ביצירה מקור השראה. האמנית רות אוהייגן, לדוגמה, יצרה בשנת 2021 עיבוד אישי לציור תוך לימוד מעמיק של הקווים, הצבעים והבעות הפנים. היא הדגישה את המבנה הסימטרי ואת תחושת האור הטבעי כמאפיינים מרכזיים.

## תולדות התצוגה והאוספים
זמן קצר לאחר השלמתה, הוצגה היצירה בתערוכה הראשונה של "Moderne Kunstring" (חוג האמנות המודרנית) במוזיאון סטדלייק שבאמסטרדם. בשנת 1955 הושאלה היצירה למוזיאון קונסטמוזיאום (Kunstmuseum) שבהאג, ונרכשה רשמית לאוספיו בשנת 1971, כחלק מירושת סאל סלייפר – אחד מתומכיו המרכזיים של מונדריאן.

## מצב השתמרות
מצבה של היצירה כיום נחשב לשברירי במיוחד. מחקרים טכניים העלו כי צבעי השמן, ובפרט הגוונים הצהובים על בסיס קדמיום, סובלים מתהליכי פירוק כימיים המכונים "zinc soap formation". תהליך זה גורם להתנתקות שכבות צבע ולאובדן חומר מהציור.

## קישורים חיצוניים

## הערות שוליים

קטגוריה:דה סטייל
קטגוריה:ציור מודרניסטי
קטגוריה:ציורים מהמאה ה-20
קטגוריה:ציורי עירום
אומאר אשמורודוב

**אומאר יוסוף אוג'לי אשמורודוב** (באוזבקית: **Umar Yusuf oʻgʻli Eshmurodov**; נולד ב-30 בנובמבר 1992 בקוסון שבאוזבקיסטן) הוא כדורגלן אוזבקי המשחק בעמדת הבלם בקבוצת נסאף מליגת העל האוזבקית ובנבחרת אוזבקיסטן.

## קריירת מועדונים
אשמורודוב החל את הקריירה המקצוענית שלו בקבוצת שורטאן גוזאר מליגת המשנה האוזבקית, ובתום עונת  העפיל עם המועדון לליגת העל האוזבקית. ב-17 ביולי 2017 חתם בנסאף מליגת העל האוזבקית. ב-3 בינואר 2020 חתם בפחטקור טשקנט, גם היא מליגת העל האוזבקית, אולם לקראת תחילת עונת  הושאל בחזרה לנסאף, ובתום העונה חזר למועדון וחתם בו על חוזה קבוע.

ב-2 בפברואר 2024 חתם אשמורודוב בסלנגור מליגת העל המלזית, במדיה ערך 12 הופעות ליגה והבקיע שער אחד.

לקראת תחילת עונת  חתם פעם נוספת בנסאף.

## קריירה בינלאומית
ב-23 בפברואר 2020 ערך אשמורודוב את הופעת הבכורה שלו בנבחרת אוזבקיסטן, בהפסד 1-0 לנבחרת בלארוס במשחק ידידות.

נכלל בסגל הנבחרת לטורניר גביע אסיה 2023 בשנת 2024, וערך חמש הופעות בטורניר.

## תארים
;נסאף
* הגביע האוזבקי (3): 2021, 2022, 2023
* הסופר קאפ האוזבקי (2): 2023, 2025

## קישורים חיצוניים

## הערות שוליים

קטגוריה:כדורגלנים אוזבקים
קטגוריה:בלמי כדורגל אוזבקים
קטגוריה:כדורגלני פחטקור טשקנט
קטגוריה:כדורגלני נבחרת אוזבקיסטן
קטגוריה:כדורגלני גביע אסיה 2023
קטגוריה:אוזבקים שנולדו ב-1992
משפחת סימפסון פוגשת את משפחת בוצ'לי ב"פליז נבידד"

**משפחת סימפסון פוגשת את משפחת בוצ'לי ב"פליז נבידד"** (באנגלית: **The Simpsons Meet the Bocellis in "Feliz Navidad"**) הוא סרט הנפשה קצר אמריקאי, המבוסס על סדרת הטלוויזיה "משפחת סימפסון". הסרט הופק על ידי Gracie Films ו-20th Television Animation, והוא הופץ בשירות הסטרימינג דיסני+ ב-15 בדצמבר 2022. כמו הסרטים הקצרים הקודמים, גם הוא בוים על ידי דייוויד סילברמן.

## עלילה
בחג המולד, בארט, ליסה ומגי ממהרים למטה לפתוח את המתנות שלהם. הומר עוצר אותם על מנת שמארג' תקבל ראשונה ומגלה שהטנור האיטלקי אנדראה בוצ'לי מסתתר מאחורי העץ. מארג' וליסה מתרגשות לראות אותו, בעוד בארט לא מגלה אכפתיות כלפיו והוא רק רוצה לפתוח את המתנות שלו. כאשר בוצ'לי מתחיל לשיר "Con te partirò", בארט נכנס לקצב ומתחיל לשיר יחד עם בוצ'לי. לאחר מכן הומר קטע אותם ומבקש מאנדראה שישיר שיר לחג המולד. אנדראה פונה לילדיו מתיאו ווירג'יניה לעזרה. וירג'יניה מציעה שישירו את השיר "Feliz Navidad", ושלושתם שרו אותו לסימפסונים, כשהסימפסונים מצטרפים אליהם.

מעבר לעיר, צ'יף וויגאם משתמש בכיסא החשמלי על תרנגול הודו, אותו מגלף סנייק ג'יילבירד. ראלף וויגאם לבוש כארנב הפסחא ומנסה לשים ביצה בסל שלו, שבו יש חור. ב"ספינת הקיטור של איצ'י", נראה איצ'י עם כובע סנטה קלאוס, קליטוס ספאקלר ואשתו ברנדין תולים גרבי חג המולד לילדיהם, וילי אב הבית, נותן לסייד שואו בוב מגרפה, עליה הוא דורך. במהלך השיר, בארט פותח את אופניו ורוכב על אופניים לאורך סמל מיקי מאוס, למורת רוחו הרבה.

## הפצה
הסרטון הופץ ב-15 בדצמבר 2022. ב-7 בדצמבר, סרטון זה הוכרז לצד כרזת הקידום.

## מדבבים
* דן קסטלנטה בתור הומר סימפסון, העוזר הקטן של סנטה
* ג'ולי קאוונר בתפקיד מארג' סימפסון
* ננסי קרטרייט בתפקיד בארט סימפסון, מגי סימפסון, מיקי מאוס
* ירדלי סמית' בתפקיד ליסה סימפסון
* אנדראה בוצ'לי בתור עצמו
* מתיאו בוצ'לי בתפקיד עצמו
* וירג'יניה בוצ'לי בתפקיד עצמה

## ביקורות
ג'ון שוורץ *מ-Bubbleblabber* נתן לסרט ציון תשע מתוך עשר, וקבע: "עם בקושי מספיק זמן לסדרת בדיחות ראויה, הסרט הקצר האחרון של *משפחת סימפסון* הוא כנראה התמים ביותר מבין כולם עד כה. עדיין פרסומת לסדרת המונפשת הוותיקה ביותר בפריים טיים, עם הבונוס הנוסף של הקליפ המופק על ידי דייוויד סילברמן ומפיקי ההנפשה הטובים ביותר בתחום."

מייק סלסטינו מ- *LaughingPlace.com* נתן ביקורת חיובית, וקבע: "בסך הכל זהו פינוק חגיגי נחמד מאוד, אם כי קלוש במקצת, מ- "המשפחה האהובה עלינו", משפחת בוצ'לי ותושבי ספרינגפילד, שצופי דיסני+ יוכלו ליהנות ממנו בחג המולד הזה."

## קישורים חיצוניים

## הערות שוליים

קטגוריה:סרטים קצרים של משפחת סימפסון
קטגוריה:דיסני+: סרטים
קטגוריה:סרטי 2022
קטגוריה:סרטי חג המולד
סוגר פינות

**סוגר פינות** (באנגלית: **A Working Man**) הוא סרט פעולה ומתח אמריקאי משנת 2025, בבימויו של דייוויד אייר, על פי תסריט שכתב יחד עם סילבסטר סטאלון. הסרט מבוסס על הרומן "Levon's Trade" מאת צ'אק דיקסון. בתפקיד הראשי מככב ג'ייסון סטיית'האם, ולצידו שחקנים נוספים כמו מייקל פניה, דייוויד הארבור, ג'ייסון פלמינג, אריאנה ריבס ונועמי גונזלס. הסרט עוקב אחר לבון קייד, לוחם קומנדו בריטי לשעבר, אשר עובר לעבוד באתר בנייה בשיקגו ומוצא את עצמו נאלץ לשוב לעולם האלימות כאשר בתו של מעסיקו נחטפת. הסרט יצא לאקרנים בארצות הברית ובבריטניה ב-28 במרץ 2025 והכניס כ-99 מיליון דולר ברחבי העולם מול תקציב של 40 מיליון דולר.

## תקציר עלילה
לבון קייד, לוחם קומנדו בריטי לשעבר, מנסה לבנות חיים שקטים כראש צוות בנייה בשיקגו, תוך כדי מאבק משפטי להשגת משמורת על בתו הקטנה, מרי. כאשר ג'ני, בתם של מעסיקיו ג'ו וקרלה גרסיה, נחטפת על ידי רשת סחר בנשים רוסית, לבון נאלץ להשתמש בכישוריו הצבאיים כדי להצילה. החקירה מובילה אותו לחשיפת רשת פשע מסועפת הכוללת את המאפיה הרוסית, כנופיות אופנוענים ושוטרים מושחתים, ומעמידה בסכנה את חייו ואת עתידו עם בתו.

## צוות השחקנים הראשי
* **[[ג'ייסון סטיית'האם]]** – לבון קייד, לוחם קומנדו לשעבר וראש צוות בנייה.
* **[[מייקל פניה]]** – ג'ו גרסיה, מעסיקו של לבון ואביה של ג'ני.
* **[[דייוויד הארבור]]** – גאני לפרטי, חברו הוותיק של לבון.
* **[[ג'ייסון פלמינג]]** – וולו קוליסניק, חבר בכיר במאפיה הרוסית.
* **[[אריאנה ריבס]]** – ג'ני גרסיה, בתם של ג'ו וקרלה, שנחטפת.
* **[[נועמי גונזלס]]** – קרלה גרסיה, אמה של ג'ני.
* **[[איו מאורו]]** – ארטמיס, שותפה ברשת הסחר בנשים.
* **[[איילה גי]]** – מרי קייד, בתו של לבון.

## ביקורות
הסרט קיבל ביקורות מעורבות. באתר Rotten Tomatoes הוא זכה לציון של 52% המבוסס על 89 ביקורות, עם ציון ממוצע של 4.9 מתוך 10. באתר Metacritic הסרט קיבל ציון ממוצע של 55 מתוך 100, המבוסס על 27 ביקורות, המעיד על "ביקורות מעורבות או ממוצעות". בביקורת של ג'סי הסינגר מהעיתון הגרדיאן נכתב: "במקרה הטוב, הסרט מתפקד כעדכון לסיפור בלשי קשוח, אך כסרט פעולה, הוא לא מגיע לרמות הגבוהות של מיטב סרטיו של סטיית'הם".

פרנק שק מהוליווד ריפורטר ציין: "הסרט מרגיש ארוך מדי עם כמעט שעתיים, והחזרתיות נכנסת מוקדם. אך יש לו נגיעות אקסצנטריות נעימות, רבות מהן נושאות את חותמו של סטאלון".

הסרט קיבל שניים וחצי כוכבים בביקורת בישראל היום: "סטיית'האם כבר עשה סרטים גרועים יותר מ"סוגר פינות", אך ספק רב אם יש לו ברזומה סרט שגרתי יותר".

## קישורים חיצוניים
* 

## הערות שוליים

קטגוריה:סרטי מטרו גולדווין מאייר
קטגוריה:שיקגו בקולנוע
קטגוריה:סרטי אמזון
קטגוריה:סרטים אמריקאיים משנת 2025
קטגוריה:יצירות על סחר בבני אדם למטרות מין
רוג היא לא בדיוק אחת

ממוזער| לוגו הסרט בשחור
**רוג היא לא בדיוק אחת** (באנגלית: **Rogue Not Quite One**) הוא סרט הנפשה קצר אמריקאי, המבוסס על סדרת הטלוויזיה "משפחת סימפסון". הסרטון הקצר הופץ ב-4 במאי 2023 בדיסני+ לציון יום מלחמת הכוכבים ו-100 שנה לדיסני. ב-2 במאי, סרטון קצר זה הוכרז לצד כרזת הקידום. שם הסרט מתייחס לסרט "רוג אחת: סיפור מלחמת הכוכבים" משנת 2016.

זהו הסרטון הקצר הרביעי בהשתתפות מגי סימפסון, לאחר "מעון היום הארוך ביותר" משנת 2012, "הפגישה עם הגורל" משנת 2020 ו"הכוח מתעורר משנת צהריים" משנת 2021, וגם הסרטון הקצר השביעי של דיסני+. זהו גם הסרט הקצר השני של "משפחת סימפסון" שקשור לזיכיון "מלחמת הכוכבים" אחרי "הכוח מתעורר משנת צהריים*"* משנת 2021, ולאחר מכן "שיום האם יהיה איתך" משנת 2024.

## תקציר העלילה
בדרכם למעון מאבד הומר את עקבותיה של מגי, שמדלגת בעגלה המרחפת של גרוגו להרפתקה קופצנית ברחבי הגלקסיה. מול טייסת של לוחמי TIE אימפריאליים, מגי מביאה את הקרב לספרינגפילד.

## מדבבים
* האנק עזריה בתפקיד צ'יף וויגאם
* כריס אדג'רלי
* דון לואיס בתור מערכת יירוט TIE

## ביקורות
ג'ון שוורץ מ-" *Bubbleblabber"* נתן לסרטון ציון שמונה מתוך עשר, וקבע: "בסרטון הקצר הזה של *משפחת סימפסון* יש כל מה שצריך, אפילו קצת סאטירה נוקבת על האולפנים הראשיים על חוסר המרחב במדיה. קטעי הפעולה יצאו משליטה, ומגי חמודה בטירוף."

מייק סלסטינו מאתר *LaughingPlace.com* הצהיר כי "רוג היא לא בדיוק אחת" דומה פחות או יותר לסרטים הקצרים של דיסני+ של משפחת סימפסון, למרות שמעריצי מלחמת הכוכבים שמעריכים את הלעג לזיכיון (ושל חברת האם הנוכחית שלה, דיסני) יהיו כנראה אלה שיעריכו אותו הכי הרבה. יש כאן כמה צחקוקים טובים, וזמן ההרצה הקצר במיוחד של הסרט הקצר אומר שלא נדרשת יותר מדי מחויבות כדי לעבור אותו. כמו הסרטון משנת 2021, "הכוח מתעורר משנת צהריים", זוהי מחווה הולמת ומצחיקה מ"המשפחה האהובה עלינו" לסאגת אופרת החלל האהובה עלינו."

## קישורים חיצוניים

## הערות שוליים

קטגוריה:סרטים קצרים של משפחת סימפסון
קטגוריה:סרטים מבוססי סדרות טלוויזיה
קטגוריה:דיסני+: סרטים
קטגוריה:סרטי 2023
המטה המשותף הקבוע (הממלכה המאוחדת)

**המטה המשותף הקבוע של בריטניה** (באנגלית: **Permanent Joint Headquarters**, ובראשי תיבות: **PJHQ**) הוא גוף הפיקוד העליון של הכוחות המזוינים של הממלכה המאוחדת, האחראי לניהול ותיאום מבצעי חוץ משולבים – הכוללים שיתוף פעולה בין זרועות הצבא השונות (יבשה, ים ואוויר), ולעיתים גם עם מדינות נוספות במסגרת מבצעים רב-לאומיים. המטה פועל ממפקדת נורת'ווד (Northwood Headquarters) שממוקם צפונית-מערבית ללונדון, והוא נתון לפיקודו של ראש המטה למבצעים משולבים (Chief of Joint Operations – CJO), בדרגת לוטננט גנרל.

## היסטוריה
הצורך בהקמת מטה משולב קבוע רב-זרועי נבע מהמציאות הבינלאומית הבלתי יציבה והבלתי צפויה שהתעצבה לאחר תום המלחמה הקרה. אף שהעולם קיווה ליצירת "סדר עולמי חדש" בשנות התשעים, התפתחויות גאו-פוליטיות כמו מלחמות במזרח התיכון והחרפת חוסר היציבות בבלקן חשפו את מגבלות המבנה הצבאי הקיים של בריטניה. עד לאותה תקופה, האחריות לתכנון וביצוע של כל מבצע צבאי בריטי – בין אם עצמאי ובין אם בינלאומי – הוטלה על אחת מזרועות הצבא באופן נפרד. כך למשל, מבצע CORPORATE (1982), לשחרור איי פוקלנד, נוהל על ידי צי הים, ואילו מבצע GRANBY (1991), לשחרור כווית, הובל על ידי זרוע התקיפה (Strike Command).

המעבר לתקופה שבה נדרשה פריסה גוברת של כוחות בריטיים בזירות עולמיות רבות, היה בין הגורמים המרכזיים מאחורי מחקר עלויות ההגנה (Defence Costs Study – DCS), שבשנת 1994 המליץ על הקמת המטה המשותף הקבוע (PJHQ). המחקר הצביע על ליקויים חמורים בניהול הצבאי – במיוחד על הגישה האלתורית, הריאקטיבית והלא-מתואמת בה נוהלו המבצעים על ידי זרועות הצבא השונות. ההמלצה להקים מטה משולב נועדה לשפר את היעילות, את האפקטיביות המבצעית ואת ניהול המשאבים.

המטה החדש נועד להיות גוף קבוע, מאויש באופן רציף, שיבטיח מעבר חלק מהשלב האסטרטגי של תכנון מבצע ועד ביצועו, סיום הפריסה והפקת לקחים. השר דאז להגנה, מייקל פורטילו (Michael Portillo), אישר את העברת הסמכויות הנוגעות לתכנון ולביצוע המבצעים ממטה משרד ההגנה בלונדון למטה החדש.
[ממוזער|[מפקדת נורת'ווד]]

### עיקרון ההפרדה בין מדיניות לביצוע
מרגע הקמת PJHQ, הוגדרה הפרדה ברורה בין גיבוש מדיניות אסטרטגית, שנותר בתחום האחריות של משרד ההגנה (MOD Main Building), לבין ניהול וביצוע המבצעים, שתחת אחריות PJHQ. זרועות השדה (Front Line Commands) תומכות בפועל ומספקות את היכולות הצבאיות הנדרשות.

## תפקידים
PJHQ אחראי למגוון תחומים אסטרטגיים ומבצעיים, ובהם:
* תכנון, הוצאה לפועל ואינטגרציה של מבצעים צבאיים מעבר לים, תחת פיקוד בריטי או בינלאומי;
* פיקוד ושליטה על כוחות בריטיים המוקצים למבצעי קואליציה בהובלת מדינות אחרות;
* מתן ייעוץ צבאי למשרד ההגנה (MOD) תוך התאמה למדיניות הממשלה;
* פיקוד ישיר על יחידות מבצעיות מרכזיות:
* מפקדת הכוח המשותף הקבוע (Standing Joint Force HQ);
* מפקדת הכוח המשותף (Joint Force HQ);
* מפקדת הלוגיסטיקה המשותפת (Standing Joint Logistics Support Command).

## מבנה ארגוני
PJHQ פועל במבנה רב-מחלקתי ומאויש על ידי אנשי צבא משלוש זרועות הצבא, לצד פקידים אזרחיים. המטה מחולק לשמונה מחלקות עיקריות:
* **J1** – כוח אדם ומשאבי אנוש
* **J2** – מודיעין מבצעי
* **J3** – ניהול מבצעים שוטפים
* **J4** – לוגיסטיקה ושירותים רפואיים
* **J5** – תכנון מבצעים אסטרטגיים וחירום
* **J6** – תקשורת ומערכות מידע
* **J8** – כספים ומשאבים
* **J9** – מדיניות, משפט ותקשורת ציבורית

## קישורים חיצוניים

## הערות שוליים

קטגוריה:הכוחות המזוינים של בריטניה
קטגוריה:משרד ההגנה (הממלכה המאוחדת)
דיימון גלגוט

**דמון גלגוט** (באנגלית: **Damon Galgut**; נולד ב-12 בנובמבר 1963) הוא סופר ומחזאי יהודי דרום-אפריקאי. זכה בפרס בוקר לשנת 2021 על ספרו ההבטחה, לאחר שהיה מועמד לפרס זה בשנים 2003 ו-2010.

## קורות חיים
גלגוט נולד ב-12 בנובמבר 1963 בפרטוריה, דרום אפריקה. אביו היה ממשפחה יהודית, ואמו התגיירה. בגיל שש אובחן כלוקה בלימפומה.

גלגוט סיים את לימודיו התיכוניים ב-1981. לאחר מכן למד דרמה באוניברסיטת קייפטאון.

## קריירה
גלגוט כתב את הרומן הראשון שלו, עונה ללא חטא (A Sinless Season), כשהיה בן 17 ב-1982. ספרו הבא, קובץ סיפורים קצרים בשם Small Circle of Beings (1988), כולל נובלה באותו שם המתארת את מאבקה של אם עם מחלת בנה. הרומן שלו The Beautiful Screaming of Pigs (1991) זכה בפרס הספרותי של סוכנות החדשות המרכזית ב-1992. הרומן הבא שלו, The Quarry (1995), עובד לסרט עלילתי שיצא לאקרנים ב-1998. גרסה קולנועית שנייה של הספר, המחצבה, יצאה לאקרנים ב-2020.

לאחר פרסום הרומן החמישי שלו, הרופא הטוב, ב-2003, עבודתו של גלגוט זכתה להכרה רבה יותר מחוץ לדרום אפריקה. הסיפור, המתרחש בבית חולים מרוחק וכפרי בדרום אפריקה שלאחר האפרטהייד, עוסק בשתי דמויות מנוגדות, וזכה לשבחים רבים ממבקרים. הספר היה מועמד לפרס בוקר ב-2003 וזכה בפרס סופרי חבר העמים לספר הטוב ביותר: אפריקה (2003).

הרומן בחדר זר, היה מועמד לפרס בוקר לספרות ב-2010. בביקורת שפורסמה בהגרדיאן, כתבה ג'אן מוריס כי "אני בספק אם ספר כלשהו ב-2010 יכיל תיאורים בלתי נשכחים יותר של מקומות מאשר בחדר זר." היא תיארה את הספר כ"יפהפה" וכתבה שהוא "מעוצב בצורה מרשימה ונכתב בצורה רודפת". ספרו מ-2014, Arctic Summer, מציג תיאור בדיוני, "הנאמן לדמותו ההיסטורית של הסופר האנגלי", של שנותיו האמצעיות של הסופר א.מ. פורסטר, תוך התמקדות בשנותיו בהודו ובאלכסנדריה. הספר, "מחווה לירית מרשימה לאופי המיוחד של הבנתו של פורסטר כבן אדם וכאמן", היה מועמד לפרס וולטר סקוט.

רומן נוסף של גלגוט, ההבטחה, זכה בפרס בוקר לשנת 2021, מה שהפך אותו לסופר הדרום-אפריקאי השלישי שזוכה בפרס זה, אחרי נדין גורדימר וג'ון מקסוול קוטזי, שזכה פעמיים. גלגוט ציין כי הנושא המרכזי של הספר הוא הזמן. הרעיון המקורי לספר נבע משיחה עם חבר, שהוא הניצול האחרון ממשפחתו, וסיפר לגלגוט על ההלוויות שבהן השתתף של אמו, אביו, אחיו ואחותו.

בנוסף לרומנים שלו, גלגוט כתב מספר מחזות. בזמן זכייתו בפרס בוקר, הוא עבד על קובץ סיפורים קצרים.

## חיים אישיים
גלגוט הוא הומוסקסואל וציין כי זה מוביל אותו להתמקד יותר במערכות יחסים גבריות בכתיבתו. הוא מייחס לסיפור הקצר של רואלד דאל, "חזיר", את ההשפעה הגדולה ביותר על כתיבתו.

הוא מתגורר בקייפטאון מאז תחילת שנות התשעים. הוא מטייל נלהב וכתב חלק ניכר מהרופא הטוב במלון בגואה. הוא מתאר את עצמו כ"אובססיבי" ליוגה, ולמשך תקופה מסוימת לא החזיק במכונית או בטלוויזיה. לגלגוט יש "פטיש סביב כלי כתיבה" והוא כותב בכתב יד במחברות לפני שהוא מעביר את הכתוב למחשב. הוא משתמש בעט נובע של פארקר עם דוגמת צב מאז שהיה כבן 20.

## קישורים חיצוניים

## הערות שוליים

קטגוריה:זוכי פרס בוקר
קטגוריה:מחזאים יהודים דרום אפריקאים
קטגוריה:סופרים יהודים דרום אפריקאים
קטגוריה:דרום אפריקאים שנולדו ב-1963
MoM-z14

**MoM-z14** היא כיום הגלקסיה הרחוקה ביותר הידועה שהתגלתה ביקום, עם הסחה לאדום של z=14.44, מה שממקם את היווצרות הגלקסיה כ-280 מיליון שנים לאחר המפץ הגדול. בציר הזמן הקוסמי, MoM-z14 כנראה נוצר במהלך עידן היינון מחדש של היקום המוקדם, כאשר מימן נייטרלי החל להתיינן עקב אנרגיה מקרינה מהעצמים השמימיים המוקדמים ביותר.

MoM-z14 היא גלקסיה זוהרת וקומפקטית להפליא. יש לה מסה של כ-10^8 מסות שמש, מה שהופך אותה דומה במסתה לענן המגלני הקטן (SMC). אפשר לזהות שהגלקסיה עוברת תקופה של היווצרות כוכבים גבוהה, אשר מייצרת כמות גדולה של פוטונים מייננים הנעים דרך תווך בין-כוכבי (ISM) כמעט נטול אבק. סביבת MoM-z14 מיוננת חלקית.

## תגלית
הגלקסיה הקדומה התגלתה ב-16 במאי 2025 על ידי ר. נאידו באמצעות טלסקופ החלל ג'יימס ווב (JWST). לפני טלסקופ החלל JWST, לא היו טלסקופים עם מראות גדולות מספיק כדי לזהות אור המגיע מגלקסיות רחוקות אלה. טלסקופ שפיצר היה טלסקופ אינפרא אדום אך לא היה גדול מספיק כדי לזהות את MoM-z14. גודלו של טלסקופ החלל ג'יימס ווב וכמובן המשימה העיקרית שלו לחקור את הרכב הגלקסיות, אפשרה את זיהוי MoM-z14.

## קישורים חיצוניים

## הערות שוליים

קטגוריה:גלקסיות
יושב מול הנייר

"**יושב מול הנייר**" הוא פזמון ישראלי שכתב אריק איינשטיין והלחין מיקי גבריאלוב. השיר יצא בשנת 1986 באלבום האולפן העשרים וארבעה של איינשטיין, "אוהב להיות בבית".

## רקע
השיר נכתב ברקע אירועים מרכזיים שהתחוללו בישראל בראשית שנות השמונים: מלחמת לבנון הראשונה ומשבר כלכלי ופוליטי עמוק. מילות השיר מבטאות תחושת ייאוש וחוסר אונים. הפזמון נפתח בשורה שמזכירה את שירו של שאול טשרניחובסקי "הו ארצי, מולדתי", אך הפעם היא משקפת תחושת שבר ואכזבה. הביטוי "הו ארצי מולדתי, את הולכת פייפן" נשמע לעיתים קרובות כדי לבטא תחושת אכזבה מהמצב הפוליטי במדינה. מיקי גבריאלוב, המלחין, ציין כי השיר משקף את החשש ממצב שבו המדינה נמצאת בקשיים, וכי הוא רואה חשיבות בשימוש ביצירותיו להעברת מסרים. לדבריו, תפקידם של שירים הוא לא רק להציע תקווה, אלא גם לשמש כלי להבעת מסרים מגוונים, כולל מסרים של אהבה או מחאה. הוא הוסיף כי אמנים בינלאומיים כמו בוב דילן, לאונרד כהן, פינק פלויד והביטלס השתמשו במוזיקה שלהם ככלי למחאה, וכי שירים מהווים מרכיב חשוב בתנועות מחאה, ומסייעים לאנשים לבטא את עמדותיהם.

## גרסאות כיסוי
* בשנת 1999, הציגה להקה בשם "המהפכה" בתוכנית "פרפר לילה" גרסה מחודשת לשיר, תחת השם "שברת לי את הלב". השיר, שכתבו ניר פרידמן וגיל קופטש, ובוצע על ידי אורן שבו, ניר פרידמן, גיל קופטש, סמי הורי וניר לוי, מבוסס על הלחן והמילים המקוריות של "יושב מול הנייר".
* בשנת 2023 הוציאה הזמרת והשחקנית דאנה איבגי גרסת כיסוי (קאבר) לשיר.
* באותה שנה ביצע מוקי קאבר לשיר במסגרת תוכנית רדיו בתחנת רדיוס 100FM.

## קישורים חיצוניים

## הערות שוליים

קטגוריה:שירי אריק איינשטיין
קטגוריה:שירים שנכתבו על ידי אריק איינשטיין
עונת 2025/2026 בליגה הלאומית

**עונת 2025/2026 בליגה הלאומית** היא העונה ה-27 של הליגה הלאומית כליגה השנייה בחשיבותה בכדורגל בישראל.
לקראת עונה זו הצטרפו לליגה הלאומית, מועדון ספורט קריית ים ועירוני מודיעין מליגה א' דרום וצפון.

כמו כן, מליגת העל הצטרפו הפועל חדרה ומכבי עירוני פתח תקווה.

בסיום העונה העונה שעברה, ירדה לליגה א' הפועל עפולה אך עקב כישלון קבוצת הפועל ניר רמת השרון בבקרה התקציבית, הקבוצה הורדה לליגה א' ואת מקומה תפסה הפועל עפולה. 

## מבנה הליגה

* הליגה כוללת 16 קבוצות.
* על ניצחון במשחק מוענקות שלוש נקודות, ואילו על תיקו מוענקת נקודה אחת. על הפסד לא מוענקות נקודות כלל.
* הליגה מורכבת משני שלבים:
# בשלב הראשון משחקות ביניהן הקבוצות במסגרת שני סיבובים בני 15 משחקים כל אחד – 30 מחזורים בסה"כ. כך יוצא שכל קבוצה משחקת שני משחקים נגד כל אחת משאר הקבוצות – משחק בית ומשחק חוץ.
# בשלב השני, הליגה מחולקת ל-2 בתים, על פי מיקום הקבוצות בתום השלב הראשון: פלייאוף עליון (8 הקבוצות שבמקומות 1–8) ופלייאוף תחתון (8 הקבוצות שבמקומות 9–16). הקבוצות בכל בית משחקות בינן לבין עצמן.
# לאחר סיום הליגה, אלופת הליגה וסגניתה עולות לליגת העל. שני המקומות האחרונים בפלייאוף התחתון יורדים לליגה א' באופן אוטומטי, בעוד המקום השלישי לפני האחרון משחקת משחק פלייאוף נוסף נגד מנצחת משחק פלייאוף העלייה בין המקום השני בליגה א' צפון לבין המקום השני בליגה א' דרום, כאשר המנצחת במשחק זה תשתתף בליגה בעונה הבאה.

## קבוצות

הליגה הלאומית כוללת 16 קבוצות, 12 ששיחקו בליגה בעונת 2024/25, אליהן הצטרפו הפועל חדרה ומכבי פתח תקווה שירדו מליגת העל, ועירוני מודיעין ומועדון ספורט קריית ים, אשר עלו מליגה א'.

להלן הקבוצות שמשתתפות בליגה הלאומית בעונת 2025/2026:

### העונה הסדירה

## הערות שוליים

קטגוריה:עונות בליגת המשנה בכדורגל בישראל
קטגוריה:2025 בישראל: כדורגל
קטגוריה:תחרויות כדורגל ב-2025
קטגוריה:תחרויות כדורגל ב-2026
קטגוריה:2026 בישראל: כדורגל
מקלעת הכורואיד

**מקלעת הכורואיד** או ה**פלקסוס הכורואידלי** היא מבנה של תאים ונימים הנמצא בכל אחד מארבעת חדרי המוח. תפקידה העיקרי הוא ייצור והפרשת נוזל המוח והשדרה, אשר מקיף ומגן על המוח וחוט השדרה. מקלעת הכורואיד מורכבת משכבה של תאי אפיתל קובייתיים המקיפים ליבה של נימים ורקמת חיבור. התאים מחוברים ביניהם באמצעות צמתים הדוקים היוצרים את מחסום הדם-מוח, המווסת את מעבר החומרים מהדם אל נוזל השדרה-מוחי.

במוח קיימים ארבעה חללים מלאי נוזל הנקראים חדרי המוח - שני חדרים צדדיים (ימין ושמאל), החדר השלישי והחדר הרביעי. מקלעת הכורואיד נמצאת בתוך חללים אלו, אך לא בכל חלקיהם. בחדרים הצדדיים היא נמצאת בחלקים המרכזיים והאחוריים, אך לא בחלקים הקדמיים. בחדר השלישי היא נמצאת בתקרה, וכך גם בחלק מתקרת החדר הרביעי.

מבחינה קלינית, במהלך ההתפתחות העוברית עלולה להיווצר ציסטה עוברית במקלעת הכורואיד (CPC). הממצא מופיע בכ-1% מהעוברים בבדיקת אולטרסאונד מפורטת בטרימסטר השני. ציסטות אלו הן בדרך כלל ממצא בודד שנעלם במהלך ההריון ואינו משפיע על התפתחות התינוק. עם זאת, קיים קשר חלש בין ציסטות אלו לבין הפרעות כרומוזומליות מסוימות, במיוחד תסמונת אדוארדס (טריזומיה 18).

## קישורים חיצוניים

קטגוריה:המוח
ועדת ראשי המטות

[ממוזער|ועדת ראשי המטות בטקס ההמלכה של המלך [צ'ארלס השלישי, מלך הממלכה המאוחדת|צ'ארלס השלישי, 2023]]
[ממוזער|ראש הממשלה [רישי סונאק יחד עם ועדת ראשי המטות, 2022]]
**ועדת ראשי המטות** (באנגלית: **Chiefs of Staff Committee**; ראשי תיבות: **COS**) מורכבת מהקצינים הבכירים ביותר בכוחות המזוינים של בריטניה, והיא משמשת גוף מייעץ לעניינים מבצעיים ולתכנון וביצוע פעולות צבאיות. בראש הוועדה עומד ראש מטה ההגנה, אשר משמש כיו"ר הוועדה וכראש המקצועי של כלל הכוחות המזוינים. סגנו, סגן ראש מטה ההגנה (Vice-Chief of the Defence Staff – VCDS), משמש כסגן יו"ר הוועדה וכסגן הראש המקצועי של הכוחות. הוועדה מספקת ייעוץ צבאי מגובש המגיע מראשי הזרועות, ומשמש בסיס לתפקידו כיועץ הצבאי הראשי למזכיר ההגנה ולראש הממשלה.

## הרכב
הוועדה כוללת את ראשי שלוש הזרועות של הכוחות המזוינים של בריטניה:

## ראו גם
* המטה הכללי של צה"ל
* המטות המשולבים

## הערות שוליים

קטגוריה:הכוחות המזוינים של בריטניה
ג'ף ניקולס

**ג'פרי ג'יימס ניקולס** (באנגלית: **Geoffrey James Nicholls**; 29 בפברואר 1948 – 28 בינואר 2017) היה גיטריסט וקלידן אנגלי, וחבר ותיק בלהקת ההבי מטאל (heavy metal) בלאק סאבת' עד לשנת 2004. לפני הצטרפותו לבלאק סאבת', ניגן ניקולס בלהקת קווארץ Quartz שפעלה במסגרת הגל החדש של ההבי מטאל הבריטי (NWOBHM).

בשנות ה־60 ותחילת שנות ה־70 ניגן כגיטריסט מוביל במספר להקות מהעיר ברמינגהאם, בהן The Boll Weevils, The Seed ו-Johnny Neal and the Starliners, וכן שימש כקלידן בלהקת World of Oz.

## קריירה
שמאל|ממוזער| ניקולס בשנת 1986
ניקולס גויס בתחילה לבלאק סאבת' כגיטריסט שני, בתקופה שבה חברי הלהקה לא היו בטוחים אם ימשיכו לפעול תחת אותו שם.

כאשר עזב גיזר באטלר את הלהקה באופן זמני, עבר ניקולס לנגן בגיטרת בס. עם שובו של באטלר וההחלטה להמשיך בשם סבאת', הפך ניקולס לקלידן הקבוע של הלהקה.

הופעתו הראשונה של ניקולס באלבום של בלאק סאבת' הייתה באלבום Heaven and Hell (משנת 1980), ומאז זוכה לקרדיט כקלידן בכל אלבומי הלהקה עד לאלבום 13 (אלבום של בלאק סאבת) (משנת 2013), אף כי הוכר רשמית כחבר בלהקה רק החל מ־1986.

הוא נותר חבר רשמי עד 1991, וחזר לסטטוס של חבר מן המניין בשנים 1993–1996. לאחר איחוד בלאק סאבת' עם אוזי אוסבורן בשנת 1997, נותר ניקולס חבר לא רשמי.

אף על פי שתפקידו העיקרי היה כקלידן, ניגן לעיתים גם בגיטרה רית'ם במהלך סיבובי הופעות האיחוד, למשל בקטע הסולו של טוני איומי בשיר Snowblind, וכן במספר שירים בסיבובי ההופעות של האלבומים Headless Cross (1989) ו־Forbidden (1995).

מעורבותו של ג'ף ניקולס בהופעות החיות של בלאק סאבת' הסתיימה כאשר אדם וייקמן (חבר בלהקה של אוזי אוסבורן בקריירת הסולו שלו) נבחר לתפקיד הקלידן במהלך סיבובי ההופעות של הלהקה בשנים 2004 ו־2005, שהתקיימו במסגרת פסטיבל Ozzfest.

בשנת 2007, במהלך סיבוב ההופעות של להקת Heaven & Hell, אויש תפקיד הקלידים על ידי סקוט וורן (חבר להקת דיו Dio).

## חייו ומותו
עד מותו, ניגן ג'ף ניקולס בקלידים לצד סולן העבר של בלאק סאבת', טוני מרטין, בלהקתו Tony Martin's Headless Cross.

ניקולס השתתף גם בהקלטות שני אלבומי הסולו הראשונים של מרטין – Back Where I Belong ו-Scream – וכן לקח חלק בסיבובי ההופעות שנלוו אליהם.

ג'ף ניקולס נפטר מסרטן ריאות ב־28 בינואר 2017, בגיל 68, כשהוא מוקף בבני משפחתו.

הגיטריסט טוני איומי, חברו הקרוב מלהקת בלאק סאבת', ספד לו ואמר:

"ג'ף היה חבר אמיתי שתמך בי לאורך כמעט ארבעים שנה. אני אתגעגע אליו מאוד, והוא יישאר בלבי עד שנתראה שוב".

## דיסקוגרפיה
### אלבומי אולפן עם בלאק סאבאת'

### אלבומי הופעה חיה

## סרטונים

## קישורים חיצוניים

* 
*  Images of Geoff Nichols at the Jonny Neal and the Starliners reunion.
*  Black Sabbath Online fan site tribute.

## הערות שוליים

קטגוריה:מוזיקאים בריטים
קטגוריה:גיטריסטים בריטים
קטגוריה:גיטריסטי רוק
קטגוריה:מוזיקאים אנגלים
קטגוריה:בריטים שנולדו ב-1944
קטגוריה:בריטים שנפטרו ב-2017
נשיא פרגוואי

**נשיא פרגוואי** (בספרדית: **presidente del Paraguay**) הוא ראש הרשות המבצעת של ממשלת פרגוואי, המשמש הן כראש המדינה והן כראש הממשלה על פי . תואר הכבוד שלו הוא Su Excelencia.

הנשיא המכהן של פרגוואי הוא סנטיאגו פניה, שנכנס לתפקידו ב-15 באוגוסט 2023. מקום מושבו הוא , באסונסיון. המעון הנשיאותי הוא , גם הוא באסונסיון. נשיאים שעוזבים את תפקידם מקבלים מעמד של סנאטור לכל החיים על פי החוקה.

## מאפייני התפקיד
### דרישות סף
סעיף 228 לחוקה קובע כי הנשיא חייב להיות אזרח, בן 35 לפחות ובעל זכויות פוליטיות ואזרחיות מלאות.

### בחירות
סעיף 230 לחוקה קובע כי הנשיא וסגן הנשיא חייבים להיבחר ברשימה משותפת בסיבוב אחד של הצבעה ישירה, בבחירות המתקיימות בין 90 ל-120 יום לפני תום תקופת הכהונה הקודמת של הנשיא (לפי סעיף 229, 15 באוגוסט). סעיף 229 קובע גם כי הנשיא מכהן לתקופת כהונה אחת של 5 שנים ואסור לו להיבחר מחדש שוב, וכי על סגן הנשיא להתפטר מתפקידו 6 חודשים לפני הבחירות, אם יחליט להתמודד לנשיאות.

האיסור על בחירות חוזרות החל לאחר הדיקטטורה של אלפרדו סטרסנר, שנבחר מחדש ללא הגבלת כהונה. ניסיון של הסנאט לבטל את הגבלת הכהונה ב-1 באפריל 2017 הביא לגל המחאה שהפך ל והניסיון נדחה בסופו של דבר.

## סמכויות וחובות
על פי סעיף 238 לחוקה, תפקידי הנשיא הם:

# ייצוג המדינה וניהול המנהל הכללי של המדינה.
# לציית ולאכוף את החוקה וחוקיה.
# השתתפות בגיבוש חוקים.
# וטו לחוקים שאושרו על ידי הקונגרס.
# להוציא צווים.
# למנות ולהדיח בעצמו את שרי הרשות המבצעת, את התובע הכללי של הרפובליקה ואת פקידי המנהל הציבורי.
# ניהול יחסי החוץ של הרפובליקה.
# לדווח לקונגרס על המאמצים שבוצעו על ידי הרשות המבצעת, כמו גם לדווח על המצב הכללי של הרפובליקה והתוכניות לעתיד.
# להיות המפקד העליון של הכוחות המזוינים של פרגוואי.
# חנינה או הקלה בעונשים שהוטלו על ידי השופטים ובתי המשפט של הרפובליקה, עם דו"ח מבית המשפט העליון.
# כינוס ישיבות מיוחדות של הקונגרס.
# להגיש הצעות חוק לקונגרס.
# להכין ולהציג את הפרויקט השנתי של התקציב הכללי.

## הורשת התפקיד
סעיף 234 לחוקה קובע כי במקרה של עיכוב או היעדר במשרות הנשיא וסגן הנשיא, נשיאות הרפובליקה תילקח על ידי נשיא הסנאט, נשיא בית הנבחרים ונשיא בית המשפט העליון לצדק, לפי סדר.

## הדחה
נשיא הרפובליקה וסגנו יכולים להיות מודחים רק בגין ביצוע לקוי של תפקידיהם. על פשעים שבוצעו במילוי תפקידם או על פשעים נפוצים. על פי חוקת פרגוואי, ההאשמה תנוסח על ידי בית הנבחרים, ברוב של שני שלישים. תהיה זו אחריותה של לשכת הסנאטורים, ברוב מוחלט של שני שלישים, לשפוט במשפט פומבי את הנאשמים על ידי בית הנבחרים, ואם יימצאו אשמים, למטרה היחידה של העברתם מתפקידיהם. במקרים של ביצוע פשעים לכאורה, הרשומות יועברו לבתי המשפט הרגילים.

## מגורים
 באסונסיון הוא מעונו הרשמי של הנשיא. הוא נבנה לראשונה בשנת 1930.

 הוא מקום העבודה של הנשיא, הממוקם במרכז אסונסיון. הוא נבנה לראשונה בהוראת הנשיא הראשון של פרגוואי  בשנת 1844, ותוכנן להימסר לבנו ויורשו המיועד, פרנסיסקו סולנו לופס. הוא הושלם בשנת 1867, בעיצומה של מלחמת הברית המשולשת, ולכן הוא מעולם לא שימש את סולנו. הארמון ניזוק קשות במלחמה, ורק בשנת 1894 הוא שוחזר ותוקן לבסוף על ידי , שהיה הנשיא הראשון שהפך את הארמון למקום העבודה הרשמי שלו.

## קישורים חיצוניים

## הערות שוליים

*
גבי אוטרמן

**גבי אוטרמן** (נולד ב-5 בינואר 1959) הוא שחקן עבר ישראלי-אמריקאי.

## ביוגרפיה
אוטרמן נולד בויפאני, ניו ג'רזי, ארצות הברית. אביו של אוטרמן עלה לארץ בשנות ה-40 ונסע ללמוד באמריקה ושם פגש את אמו של אוטרמן. בילדותו התגוררו אוטרמן ומשפחתו בצהלה.

את לימודי התיכון העביר אוטרמן בארצות הברית.

אוטרמן שירת תקופה קצרה בקורס טיס וששוחרר מהצבא, בגיל 19 עקב חוסר התאמה.

אוטרמן השלים את לימודיו לתואר הראשון בארצות הברית. במהלך הלימודים פגש את מי שתהיה אשתו ואם ילדיו. הם עברו ביחד להתגורר בשוודיה מולדתה של בת זוגו.

כיום אוטרמן גרוש ואב לשניים, מתגורר בסטוקהולם, עובד כרופא ילדים ונוסע לגיחות לישראל.

## קריירה
ב-1970 הופיע לראשונה בתפקיד ראשי בתוכנית הלימודית של הטלוויזיה החינוכית "דן ועדנה" בתפקיד דן.

ב-1972 שיחק בתפקיד ראשי ליצדם של מיכל בת-אדם ויוסף שילוח בסרט "אני אוהב אותך רוזה" שהיה מועמד לפרס אוסקר לסרט הזר הטוב ביותר, הסרט מספר את סיפורו של נער בן 11 שנדרש לייבום ואמור על פי ההלכה להתחתן עם אלמנת אחיו בת ה-21. גילם את דמותו של ניסים, ילד בן ה-11 שמתאהב באלמנת אחיו, רוזה (מיכל בת-אדם). בעקבות תפקיד זה זכה לחשיפה משמעותית. בנוסף בעקבות תפקידו בסרט זכה בפרס "מוצץ הזהב", פרס נודד המוענק מדי שנה לילד התורן של הקולנוע הישראלי.

ב-1974 התארח בסדרת הטלוויזיה "דני וגיל במסע בלתי רגיל" ששודרה בטלוויזיה החינוכית, גילם את מחמוד.

ב-1976 כשהיה בן 17 זכה שוב לחשיפה משמעותית כשגילם את דמותו של גבי בסדרה "גבי ודבי" ששודרה במשך 5 פרקים בטלוויזיה החינוכית.

## קישורים חיצוניים

## הערות שוליים

קטגוריה:שחקני קולנוע וטלוויזיה ישראלים
קטגוריה:ישראלים ילידי ארצות הברית
קטגוריה:הטלוויזיה החינוכית הישראלית - אישים
קטגוריה:ישראלים שנולדו ב-1959
קטגוריה:אמריקאים שנולדו ב-1959
מוזיאון בית אלברט איינשטיין

**מוזיאון בית אלברט איינשטיין** הוא מוזיאון עתידי שיקום כחלק מקריית המוזיאונים בירושלים בשטח קמפוס גבעת רם של האוניברסיטה העברית.

המוזיאון ינציח את מורשתו של אלברט איינשטיין, יאכלס את ארכיונו וינגיש אותו לציבור, בנוסף יציג אוספים פרטיים שלו, כגון אוסף התקליטים, חדר העבודה והספרייה המשוחזרים שלו ועוד.

## היסטוריה
איינשטיין, חתן פרס נובל ואבי תורת היחסות, היה ממקימיה של האוניברסיטה העברית ושימש כיו"ר-כבוד הראשון של חבר הנאמנים. הוא גויס למשימה על ידי חיים ויצמן, מדען בעצמו ולימים הנשיא הראשון של ישראל. איינשטיין, שתמך נמרצות בציונות, הוריש את רכושו וארכיונו הפרטי הכולל כ-80 אלף מסמכים, בהם מסמכי המקור של תורת היחסות, באופן בלעדי לאוניברסיטה העברית.

בארכיון אלברט איינשטיין השוכן בבניין לוי בגבעת רם, נמצאים כתבי ידו המדעיים והלא מדעיים, כמו גם הנוסחה המפורסמת , התכתבויות מדעיות ואישיות, ספרים מספרייתו הפרטית בפרינסטון ותצלומים. בארכיון גם אוסף ספרים העוסקים במחקריו ובדמותו של איינשטיין. עזבונו הרוחני מונה כיום 82 אלף פריטים והוא בעל חשיבות מדעית, ציבורית ולאומית רבה.

בעשור הראשון של המאה ה-21 החלו לעלות רעיונות להקמת מבנה ייחודי שירכז את כל אוספי הארכיון וכן ישמש כמוזיאון ומרכז למורשתו של איינשטיין. במאי 2012 אושרה תכונית לראשונה בממשלה והוקצב סכום ראשוני לקידום תכנונה.

באוקטובר 2022 אושרה התוכנית הסופית בממשלה אשר תתקצב את בניית המוזיאון בסכום של כ-23 מיליון ש"ח לצד תרומה בסך 41.5 מיליון שקל מאת אספן האמנות חוזה מוגרבי. מוגרבי מחזיק באוסף הגדול ביותר של ציורי אנדי וורהול ביניהם הדיוקן של איינשטיין מתוך הסדרה עשרה פורטרטים של יהודים במאה העשרים. ביוני 2023 נערך טקס הנחת אבן הפינה במעמד נשיא מדינת ישראל, פתיחתו משוערת בשנת 2026.

המבנה הייחודי בתכנונו של האדריכל דניאל ליבסקינד, ומהנדס הבניין ישראל דוד.

המבנה מיועד לקום במקום בו שוכן כיום הפלנטריום ע"ש משפחת ויליאמס.

## הערות שוליים

אלברט איינשטיין
קטגוריה:מוזיאונים ביוגרפיים
קטגוריה:מבנים שתכנן דניאל ליבסקינד
אלברט איינשטיין
קטגוריה:גבעת רם
אז'ן פישל

**בנז'מין אז'ן פישל** (בצרפתית: **Benjamin Eugêne Fichel**; 30 באוגוסט 1826 – 1 בפברואר 1895) היה צייר צרפתי ממוצא יהודי.
ממוזער|אז'ן פישל: "צייר מצייר דיוקן של אישה צעירה", 1854

## ביוגרפיה
ממוזער|אז'ן פישל: "אצל החייט", 1881
ממוזער|אז'ן פישל: "הכנר", 1871
ממוזער|אז'ן פישל: דיוקן של מאדאם פלמיר בורדייה, 1870
פישל נולד בפריז, בנם של מואיז מאייר (משה מאיר) פישל, סוחר יהודי יליד יאשי, רומניה. אמו, לילי אביגיל, הייתה בתם של סלומון סאזיאס, סוחר יהודי מאביניון, ואמילי לאה, בת למשפחת לוי מבורדו. אחותה של אביגיל, אסתר קרוליין, הייתה אשתו של הפדגוג הצרפתי היהודי פרופסור דוד לוי אלוורס (David Lévi Alvarès).

בשנת 1841 החל ללמוד בבית הספר לאמנויות יפות (École des beaux-arts de Paris), שם היה תלמידם של פול דלארוש ומישל מרטין דרולינג (Michel Martin Drölling).

בשנת 1849 הציג לראשונה ב"סלון" בפריז. מאז המשיך להציג מיצירותיו ב"סלון" מדי שנה, עד שנתו האחרונה. בשנים 1857 ו-1869 זכה במדליה על ציוריו שהציג ב"סלון".

בשנת 1856 נישא לראשונה למרגריט לאוטנשלנגר. בין תלמידיו נמנית הציירת היהודייה ז'אן סמסון (Jeanne Sarah Samson), שהציגה לראשונה ב"סלון" בשנת 1869. לימים פישל נשא אותה לאישה.

פישל צייר בעיקר ציורי ז'אנר. הוא צייר אנקדוטות מעודנות בסגנון הציירים ההולנדים מהמאות ה-17 וה-18. הוא הושפע מהצייר ארנסט מייזוניר (Ernest Meissonier).

בין יצירותיו הידועות: "סוף ארוחת הערב", "פסטיבל בשנת 1776", "לכידת מרגל", "הזמרים הנודדים", "ביקור בוקר", "ההגעה לפונדק", "מועצת המלחמה", "סצנת פונדק" ואחרות.
הוא גם יצר ציורי היסטוריה: "ליל 24 באוגוסט 1572" ו"ייסוד האקדמיה הצרפתית". צייר גם דיוקנאות של נשות החברה. ביניהן: מאדאם לור קאיו (1854), ומאדאם פלמיר בורדייה (1870).

בשנת 1870 קיבל תואר אביר לגיון הכבוד.

פישל מת בשנת 1895 ונקבר בבית הקברות של מונמארטר.

רבים מציוריו נמצאים בגלריות ובאוספים פרטיים. שניים מציוריו, "הכנר" שצויר בשנת 1871 ו"מחכה לקהל" שצויר בשנת 1881, נמצאים במוזיאון המטרופוליטן לאמנות של ניו יורק. ציורים שלו מצויים גם באוסף המלכותי בבריטניה, במוזיאון אמסטרדם ובמוזיאון וולטרס לאמנות בבולטימור.

## קישורים חיצוניים

קטגוריה:ציירים צרפתים
קטגוריה:ציירים יהודים צרפתים
קטגוריה:מעוטרי אות לגיון הכבוד
קטגוריה:אישים הקבורים בבית הקברות של מונמארטר
קטגוריה:צרפתים שנולדו ב-1826
קטגוריה:צרפתים שנפטרו ב-1895
שמוליק בילו

**שמוליק בילו** (1952 – 31 בדצמבר 2023) היה זמר ישראלי, הידוע בעיקר כחבר בלהקת "חלב ודבש", שזכתה באירוויזיון 1979 עם השיר "הללויה".

## ביוגרפיה
בילו שירת בלהקת גייסות השריון והשתתף בתוכנית "פשוט שריונר" בשנת 1969. בשנת 1979 הצטרף ללהקת "חלב ודבש", שהוקמה במיוחד לביצוע השיר "הללויה" בפסטיבל הזמר והפזמון של אותה שנה. הלהקה כללה את גלי עטרי כסולנית, לצד ראובן גבירץ, יהודה תמיר ושמוליק בילו. השיר זכה במקום הראשון בפסטיבל ובאירוויזיון שנערך בירושלים, והפך ללהיט בינלאומי.

לאחר הזכייה, הוציאה הלהקה את אלבומה הראשון, "גלי עטרי וחלב ודבש", שכלל שירים בעברית ובאנגלית. בין השירים הבולטים היו "גלגל ענק", "שמש אדומה" ו"קסם הלילה". בשנת 1980 עזבה גלי עטרי את הלהקה, והוחלפה על ידי לאה לופטין. הלהקה המשיכה לפעול והוציאה את האלבום "חלב ודבש 2", שכלל את הלהיט "אולי עוד קיץ". בשנת 1981 השתתפה הלהקה בקדם אירוויזיון עם השיר "סרנדה", שהגיע למקום הרביעי. הלהקה התפרקה בשנת 1984, אך התאחדה במספר הזדמנויות בשנים הבאות.

בילו השתתף בפרויקטים מוזיקליים שונים, בהם המופע "הלהקות חוזרות", והיה מעורב בהפקת משדרים של טקס מלכת היופי של ישראל. הוא גם לקח חלק באיחודים שונים של להקת "חלב ודבש" בשנות ה-80 וה-90.

### חיים אישיים
נפטר ב-31 בדצמבר 2023 בבית החולים איכילוב בתל אביב, לאחר מאבק במחלת הסרטן, והוא בן 71.

## דיסקוגרפיה
* **גלי עטרי וחלב ודבש** (1979)
* **חלב ודבש 2** (1980)
* **זהו זה חלב ודבש** (1982)
* **חלב ודבש – להיטי הזהב** (1995)

## הערות שוליים

קטגוריה:זמרים ישראלים
קטגוריה:חברי להקת גייסות השריון
קטגוריה:זמרים השרים בעברית
קטגוריה:חברי חלב ודבש
קטגוריה:מתמודדי קדם-האירוויזיון
קטגוריה:זוכי פסטיבל הזמר והפזמון
קטגוריה:משתתפי אירוויזיון 1979
קטגוריה:נציגי ישראל באירוויזיון
קטגוריה:זוכי האירוויזיון: ישראל
קטגוריה:ישראלים שנולדו ב-1952
קטגוריה:ישראלים שנפטרו ב-2023
אריה נורא הטיל חורבן על אזור נמאה

**אריה נורא הטיל חורבן על אזור נמאה** (בספרדית: **Un temible león asolaba la región de Nemea**) הוא ציור שמן מאת האמן הספרדי פרנסיסקו דה סורבראן, אשר נכלל בסדרת ציורים שעסקה בשתים-עשרה עבודותיו של הרקולס. הסדרה נוצרה בשנות ה-30 של המאה ה-17 ונועדה לעיטור סלון הממלכות (Salón de Reinos) שבארמון בואן רטירו במדריד. מטרת הסדרה הייתה לחזק את הדימוי המלכותי של פליפה הרביעי, מלך ספרד כשליט גיבור, ממשיך דרכם של אבות שושלת הבסבורג.

## תיאור
הציור מתאר את אחת המטלות הראשונות של הרקולס, שבה נדרש להתעמת עם האריה מנמאה – חיה מיתולוגית שחסינותה לכלי נשק הטילה אימה על תושבי האזור ומנעה את קיומו התקין של היישוב. לאחר שהימם את החיה באלה, חנק אותה הרקולס בידיו החשופות. לאחר המאבק, פשט את עורה ולבש אותה כלבוש – סימן ההיכר האיקוני שלו.

בתיאור הסצנה בחר סורבראן ברקע טבעי סלעי וקשוח, בהתאם לתיאורו של המרקיז דה וילנה ב-Los doce trabajos de Hércules, אשר שימש מקור השראה מרכזי לסדרה. בחירה זו שונה ממקורות גרפיים אחרים – ובהם תחריטים מאת קורנליס קורט, על פי רישומים של פרנס פלוריס, והדפסים של האנס סבאלד בהם – שבהם הרקע אינו מודגש באותו אופן. סורבארן שילב בין המקורות: את תנוחת הרקולס לקח מהדפסתו של קורט, ואת עמדת האריה – שניצב על רגליו ברגע ההיתקלות – מן הדפסו של בהם.

הקומפוזיציה בנויה במבנה פירמידלי דרמטי, שבו שלובות הדמויות של הרקולס והאריה לגוש חזותי אחד. ראש האריה ממוקם בקודקוד הפירמידה, בעוד שראשו של הרקולס מוסתר חלקית על ידי זרועו הימנית – דבר המדגיש את מאמץ הלחימה ואת עוצמת העימות. האלה שבאמצעותה הימם הרקולס את האריה מופיעה במיקום בולט בקדמת הציור, על הקרקע.

תאורת ערב חמימה מאירה את גופו השרירי של הרקולס, ומדגישה את גבורתו ואת המתח הפיזי של הסצנה. אפקט דרמטי זה, החוזר גם בציורים האחרים בסדרה, נועד להאדיר את דמותו של הגיבור – ובאמצעותו את דמותו של המלך.

## פרשנות אלגורית
כמו ציורים נוספים בסדרה, גם ציור זה נושא משמעות מוסרית ופוליטית. ניצחונו של הרקולס על האריה מפורש כסמל לניצחון המידה הטובה על הרוע, הסדר על התוהו והשלום על האימה. לפי פירושו של המרקיז דה וילנה, האריה מייצג את תכונת הגאווה ואת שאר המידות הרעות, בעוד שפשיטת עורו ולבישתו על ידי הרקולס מסמלת את דיכוי הרשע והשבת השליטה והמידה הטובה למדינה. בכך מתפקד הרקולס לא רק כגיבור מיתי אלא גם כאלגוריה לדמותו האידיאלית של המלך.

## לקריאה נוספת
* רואיס גומס, לטיסיה. En el Palacio del Rey Planeta, בתוך: Úbeda de los Cobos, A. (עורך), מדריד, מוזיאון פראדו, 2005, עמ' 148.

קטגוריה:ציורים המבוססים על המיתולוגיה היוונית
קטגוריה:מוזיאון הפראדו
קטגוריה:ציורי שמן
קטגוריה:ציורים מהמאה ה-17
Save a Prayer

"**Save a Prayer**" הוא שיר של להקת הגל החדש הבריטית דוראן דוראן, שיצא לאור ב-9 באוגוסט 1982 כסינגל השלישי מתוך אלבומם השני "Rio". השיר הפך ללהיט הגדול ביותר של דוראן דוראן באותה תקופה והגיע למקום השני במצעד הסינגלים הבריטי. נכון לאוקטובר 2021, זהו השיר השישי המושמע ביותר של דוראן דוראן בבריטניה.
השיר לא יצא במקור כסינגל בארצות הברית, אם כי הקליפ היה פופולרי מאוד ב-MTV. גרסת סינגל, מתוך הופעה חיה, יצאה לאור בארצות הברית בינואר 1985 והגיעה למקום ה-16 בבילבורד הוט 100.

## הגרסה האמריקנית

"Save a Prayer (Live)" הוא הרצועה הרביעית מהאלבום "Arena". בינואר 1985 הוציאה חברת התקליטים קפיטול רקורדס גרסה ערוכה כבי-סייד של הסינגל "Save a Prayer". הסינגל הגיע למקום ה-16 במצעד הבילבורד הוט 100 בשבוע שהסתיים ב-16 במרץ 1985.השחרור לווה בקליפ חדש, שנלקח מצילומים שצולמו ב-1984 עבור סרטון הקונספט "Arena (An Absurd Notion)"  שצולם במהלך סיבוב ההופעות של דוראן דוראן בצפון אמריקה.

## מצעדים
### מצעדי הפזמונים השבועיים

### מצעדי סוף השנה

## מכירות

## משתתפים
* סיימון לה בון - שירה, גיטרה אקוסטית (הופעה חיה)
* ניק רודס - קלידים, סינתיסייזרים
* ג'ון טיילור - גיטרה בס, קולות רקע
* רוג'ר טיילור - תופים
* אנדי טיילור - גיטרה, קולות רקע

## גרסאות כיסוי
###### גרסת איגלס אוף דת' מטאל
גרסת כיסוי של השיר מופיעה באלבום "*Zipper Down"* של להקת הרוק האמריקאית "איגלס אוף דת' מטאל" משנת 2015. דוראן דוראן ואיגלס אוף דת' מטאל ניגנו את השיר בתוכנית הבידור הבריטית, "TFI Friday (Thank Four it's Friday)". בעקבות מתקפת הטרור בפריז בנובמבר 2015, הושק קמפיין פייסבוק כדי להביא את גרסת הכיסוי של "Save a Prayer" למקום הראשון במצעד הסינגלים הבריטי. דוראן דוראן הצהירו שהם יתרמו את כל התמלוגים שלהם מהאלבום לצדקה. הקאבר של איגלס אוף דת' מטאל הגיע בסופו של דבר למקום ה-53 במצעד, כשבוע לאחר הפיגוע.

### גרסאות אחרות
* באפריל 2003, הצמד הבריטי "56k" הוציא גרסת טראנס של השיר, שיצאה בגרמניה ובמדינות אחרות באירופה. בבריטניה, הוא הגיע בשיאו למקום ה-46
* בשנת 2009, הזמרת-יוצרת הבריטית קייט וולש  הוציאה גרסת כיסוי לשיר באלבומה "Peppermint Radio"
* בשנת 2014, הזמר-יוצר דייוויד מיד  הוציא גרסת כיסוי לשיר באלבום האוסף "Here Comes the Reign Again: The Second British Invasion"
* בשנת 2015, להקת מוזיקת ההאוס הבריטית "Dirty Vegas"  הוציאה גרסת כיסוי לשיר באלבומם "Photograph"

## בתרבות
השיר הופיע בסדרת הטלוויזיה הבריטית "חינוך מיני" (עונה 3, פרק 2).

## קישורים חיצוניים
*
* 20px "Save a Prayer", במסד הנתונים המוזיקלי Discogs **(באנגלית)**
* 30px "Save a Prayer", במסד הנתונים המוזיקלי Genius **(באנגלית)**
* 20px "Save a Prayer", באתר המוזיקה Spotify **(באנגלית)**
* 44px "Save a Prayer", באתר המוזיקה אפל מיוזיק **(באנגלית)**
*"Save a Prayer", באתר המוזיקה SecondHandSongs **(באנגלית)**

## הערות שוליים

קטגוריה:שירי 1982
קטגוריה:סינגלים מ-1982
קטגוריה:סינגלים מ-1985
קטגוריה:סינגלים מ-2015
קטגוריה:שירי דוראן דוראן
קטגוריה:שירים באנגלית
קטגוריה:בלדות משנות ה-1980
קטגוריה:בלדות סינת'-פופ
קטגוריה:מוזיקת הגל החדש
קטגוריה:סינגלים בהוצאת קפיטול רקורדס
קטגוריה:סינגלים בהוצאת EMI רקורדס
יהודה תמיר

**יהודה תמיר** (נולד ב-17 בפברואר 1954) הוא זמר ישראלי, הידוע בעיקר כחבר בלהקת הפופ חלב ודבש, שזכתה באירוויזיון 1979 עם השיר "הללויה". מעבר להצלחתו במסגרת הלהקה, תמיר היה פעיל גם בהרכבים נוספים והשתתף בפרויקטים מוזיקליים מגוונים בישראל.

## ביוגרפיה
יהודה תמיר נולד בחדרה וגדל בחולון במשפחה ממוצא טורקי. אביו היה בעל חנות לצורכי חשמל בסיטונות. מילדות גילה עניין במוזיקה ובמצעדי הפזמונים. את דרכו המוזיקלית החל כנער בלהקת הקצב "הפעמונים" לצד משה לוי.

בצה"ל שירת בצוות הווי סיני, לאחר שחרורו, הצטרף ללהקת "הפופולים" עם עוזי חיטמן.

לפני הצטרפותו ל"חלב ודבש", היה יהודה תמיר חבר בהרכב "שפנים בחלל", שפעל בשנות ה-70 והוציא מספר שירים שהופיעו במצעדי הפזמונים של אותה תקופה.

### חלב ודבש
בשנת 1979, לקראת פסטיבל הזמר והפזמון, הוקמה להקת "חלב ודבש" על ידי המפיק שלמה צח והמלחין קובי אשרת, במטרה לבצע את השיר "הללויה". חברי ההרכב המקורי היו יהודה תמיר, ראובן גבירץ, שמוליק בילו והסולנית גלי עטרי. השיר זכה במקום הראשון בפסטיבל ונבחר לייצג את ישראל באירוויזיון 1979, שם זכה גם כן במקום הראשון והפך ללהיט בינלאומי.

לאחר הזכייה, הוציאה הלהקה את אלבומה הראשון "גלי עטרי וחלב ודבש", שכלל שירים כמו "גלגל ענק", "שמש אדומה", "קסם הלילה" ו"דרך ארוכה". האלבום זכה להצלחה רבה, והלהקה הוכתרה כ"להקת השנה" במצעד הפזמונים השנתי של רשת ג' לשנת 1980.

בשנת 1980 עזבה גלי עטרי את הלהקה בעקבות סכסוך כספי עם המפיק שלמה צח, והוחלפה על ידי לאה לופטין. הלהקה המשיכה לפעול והוציאה את האלבום "חלב ודבש 2", שכלל שירים כמו "אולי עוד קיץ", "יחד", "שיר לשירים" ו"דון ז'ואן". בשנת 1981 השתתפה הלהקה בקדם אירוויזיון עם השיר "סרנדה", שהגיע למקום הרביעי. הלהקה התפרקה בשנת 1984, אך התאחדה מספר פעמים בשנים שלאחר מכן.

בשנת 1986 השתתף תמיר בקדם אירוויזיון עם השיר "נערה" (מילים: זאב טנא, לחן: קובי אשרת) והגיע למקום הרביעי.

במהלך העבודה על האלבום השני של חלב ודבש, גילה עניין בצד הטכני של ההקלטות. לבקשת טכנאי באולפן "סיגמא", החל לעבוד כטכנאי הקלטות, תחום שבו פועל עד היום.

## חיים אישיים
תמיר מתגורר ברחובות, גרוש ואב לארבעה. בתו אילאיל נשואה לזמר דני רובס.

## דיסקוגרפיה
* **גלי עטרי וחלב ודבש** (1979)
* **חלב ודבש 2** (1980)
* **זהו זה חלב ודבש** (1982)
* **להיטי הזהב** (אוסף, 1995)

## הישגים בולטים
* **1979** – זכייה באירוויזיון עם השיר "הללויה"
* **1980** – זכייה בתואר "להקת השנה" של רשת ג'
* **1980** – השיר "גלגל ענק" נבחר כ"שיר השנה" במצעד הפזמונים השנתי

## קישורים חיצוניים

## הערות שוליים

קטגוריה:זמרים ישראלים
קטגוריה:חברי חלב ודבש
קטגוריה:חברי להקות צבאיות ישראליות
קטגוריה:מתמודדי קדם-האירוויזיון
קטגוריה:זוכי פסטיבל הזמר והפזמון
קטגוריה:משתתפי אירוויזיון 1979
קטגוריה:נציגי ישראל באירוויזיון
קטגוריה:זוכי האירוויזיון: ישראל
קטגוריה:ישראלים שנולדו ב-1954
מועדון ספורט דרזדן

**מועדון ספורט דרזדן** (בגרמנית: **Dresdner Sportclub 1898**) הוא מועדון כדורגל גרמני. הוא פועל בדרזדן החל מסוף המאה ה-19. 

## היסטוריה
המועדון הוקם בשנת 1898 על בסיס איחוד קבוצות שהיו קיימות בעיר. הוא שיחק בליגה אזורית אך החל מסוף שנות ה-20 של המאה ה-20 החל לשחק בתחרות על האליפות. הוא זכה באליפות גרמניה בכדורגל 1943 ו-אליפות גרמניה בכדורגל 1944. באותה שנה הוא היה המועדון האחרון שקיבל "פרס ויקטוריה" שהוענק למנצח האליפות. בשלבים האחרונים של מלחמת העולם השנייה הפרס הוסתר והתגלה מחדש רק לאחר איחוד גרמניה מחדש בשנת 1991.

לאחר סיום מלחמת העולם השנייה המועדון שיחק באליפות גרמניה המזרחית אך ללא הצלחה יתרה. בשנת 1958 הוא זכה בגביע המזרח-גרמני.

לקראת עונת 1991/1992 המועדון הוקם מחדש והחל לשחק בליגה אזורית.

## קישורים חיצוניים

* 

קטגוריה:דרזדן: ספורט            
קטגוריה:קבוצות כדורגל גרמניות
קטגוריה:קבוצות כדורגל שהוקמו ב-1898
טוביה לוונשטיין

הרב **טוביה לוונשטיין** (או: **לוינשטיין**; ט"ו בכסלו ה'תרכ"ד, 1863 – כ"ט בתשרי ה'תשי"ג, 1952) היה רבה של קופנהגן ורב קהילת "עדת ישרון" בציריך וממנהלי אגודת ישראל בשווייץ.

## ביוגרפיה
נולד בט"ו בכסלו ה'תרכ"ד בפרמריבו (אז בגיאנה ההולנדית) לרב משה יהודה לוונשטיין שכיהן כרב במקום. אביו נפטר בעודו צעיר, ואחרי פטירתו עבר הבן טוביה להולנד. למד בבית המדרש לרבנים באמסטרדם, בכולל בקובנה אצל רבי צבי הירש רבינוביץ, ובבית המדרש לרבנים בברלין. נסמך להוראה בידי רבי עזריאל הילדסהיימר ורבי דוד צבי הופמן. נסמך גם בידי רבי יוסף צבי דינר. למד גם באוניברסיטה בברלין והשלים לימודי דוקטור לפילוסופיה. נשא את פלורה.

מונה כרב בליוורדן ואחר תקופה קצרה לרבה של האג. בשנת ה'תרס"ג מונה לרבה של קופנהגן שבדנמרק, במקומו של הרב דוד יעקב סימונסן. כרב לחם נגד התבוללות ונגד התנועה הרפורמית, בעקבות כך בשנת ה'תר"ע פוטר. משם עבר לשווייץ והקים קהילה בביתו עד שבשנת ה'תרע"ב מונה לרבה של הקהילה הנפרדת עדת ישורון בציריך. גם שם לחם ברפורמים, לחם נגד השינוים בלוח השנה ועל קדושתה של השבת. במהלך המאבק על קדושתה של השבת הוקם ועד והרב טוביה מונה למזכיר הוועד. לחם גם על השחיטה היהודית יחד עם רבי חיים עוזר גרודזינסקי.

לאחר מלחמת העולם הראשונה היה מהרבנים שישבו בראש **ועידת ציריך** (שהייתה המשך לוועידת קטוביץ (1912)) שבה הודיעו על חידוש פעולתה של אגודת ישראל על מוסדותיה. כן השתתף בכנסייה הגדולה השנייה של אגודת ישראל. לאחר השואה שימש תקופה כרב בהאג ועבד למען שיקום הקהילה.

נפטר בכ"ט בתשרי ה'תשי"ג.

## חיבוריו
* הקדמות לספרו של משה אבן עזרא. חלק ראשון.

## בניו
* בנו, הרב מאיר דוד לוונשטיין - חבר כנסת מטעם אגודת ישראל.
* בנו, הרב משה יהודה לוונשטיין
* בתו זוסי, אימו של הרב אלכסנדר דינקל

## לקריאה נוספת
* **[https://il.bidspirit.com/ui/lotPage/divrei-hyamim/source/catalog/auction/38832/lot/19143/וכארי-יתנשא-פרקי-חייו-של-הרב?lang=pt וכארי יתנשא]** - **פרקי חייו של הרב טוביה לעווענשטיין**, מנהל קהל עדת ישורון ק"ק ציריך בשווייץ. ב' כרכים, ירושלים.

## קישורים חיצוניים
* רבי טוביה לווינשטיין, בלקסיקון הרבני 'אישי ישראל'

## הערות שוליים

קטגוריה:פעילי אגודת ישראל
קטגוריה:קופנהגן: אישים
קטגוריה:ציריך: רבנים
קטגוריה:האג: אישים
קטגוריה:אמסטרדם: רבנים
קטגוריה:ילידי 1863
קטגוריה:נפטרים ב-1952
ג'ייסון רוטנברג

**ג'ייסון רוטנברג** (באנגלית: **Jason Rothenberg**; נולד ב-10 במאי 1967) הוא מפיק טלוויזיה, תסריטאי ובמאי אמריקאי, הידוע בעיקר מעבודתו בסדרת הטלוויזיה "100".

## קריירה
### פוליטיקת הגוף
בשנת 2009, רשת CW הזמינה פיילוט בשם "פוליטיקת הגוף" ("Body Politic") שיצרו רוטנברג וביל רובינסון. הפרויקט נמכר במקור ל-The WB בנובמבר 2005 על ידי אולפני ABC (שנקראו אז Touchstone Television). עם זאת, התוכנית לא הופיעה בלוח השידורים של CW לסתיו בתחילת 2009, וב-21 במאי 2009, בראיון עם דון אוסטרוף, מנכ"לית CW הצהירה כי עדיין לא הוחלט לגבי שידורה של התוכנית. לבסוף, ב-4 באוגוסט 2009, אוסטרוף הודיעה כי הפרויקט לא ישודר ברשת CW.

לאחר ש-CW לא בחרו בפיילוט, רוטנברג ורובינסון ניסו לקדם את הסדרה הפוטנציאלית ברשתות אחרות, כולל NBC ו-ABC. דווח כי NBC אהבה את מה שראתה, אך היא החליטה לא לשדר אותה וכי ABC שקלה לשדר את הסדרה בהמשך השנה. בסופו של דבר, אף אחד לא שידר את הסדרה.

אף על פי שהסדרה לא שודרה, הביקורות היו חיוביות לגבי הפיילוט שהוצג.

### 100
ב-9 במאי 2013, הוכרז כי CW הזמינה את הסדרה "100", שפותחה על ידי רוטנברג ומבוססת על הרומן הראשון בסדרת הספרים באותו שם מאת קאס מורגן. הסדרה עלתה לאוויר ב-19 במרץ 2014, ונצפתה על ידי כ-2.7 מיליון צופים אמריקאים. הסדרה נחשבת לתוכנית הנצפית ביותר ב-The CW מאז 2010, יחד עם הסדרה "חיים בלתי צפויים". באתר Rotten Tomatoes, שבעים ושניים אחוזים מהמבקרים סיפקו ביקורת חיובית על העונה הראשונה של הסדרה. באתר Metacritic, העונה הראשונה קיבלה ציון של 63 מתוך 100 נקודות.

העונה השנייה עלתה לראשונה ב-23 באוקטובר 2014, כאשר כמות הצופים בה הייתה קטנה יותר מהעונה הראשונה. עם זאת, העונה השנייה זכתה לביקורות חיוביות יותר, וקיבלה דירוג של 100% באתר Rotten Tomatoes.

ב-11 בינואר 2015, רשת CW חידשה את הסדרה לעונה שלישית. בעונה זו, לאחר שדמות נרצחה באופן שנוי במחלוקת, ולאחר ביקורת מצד מעריצים ומבקרים, פרסם רוטנברג מכתב התנצלות.

הסדרה המשיכה עד לעונתה השביעית, כאשר הפרק האחרון שלה נכתב ובוים על ידי רוטנברג ושודר ב-30 בספטמבר 2020. רוטנברג כתב שישה עשר מתוך מאה פרקים של הסדרה.

#### הפרקים של "100" שנכתבו על ידי ג'ייסון רוטנברג
* "פיילוט" (עונה 1, פרק 1)
* "כישורי ארץ" (עונה 1, פרק 2)
* "אנחנו ארציים (חלק 2)" (עונה 1, פרק 13)
* "ארבעים ושמונה" (עונה 2, פרק 1)
* "דם ישולם בדם (חלק 2)" (עונה 2, פרק 16)
* "וואנהדה (חלק 1)" (עונה 3, פרק 1)
* "דוגמה מעוותת (חלק 2)" (עונה 3, פרק 16)
* "הדים" (עונה 4, פרק 1)
* "אש קדמונית" (עונה 4, פרק 13)
* "עדן" (עונה 5, פרק 1)
* "דמוקלס (חלק 2)" (עונה 5, פרק 13)
* "סנקטום" (עונה 6, פרק 1)
* "דם הקודש" (עונה 6, פרק 13)
* "מן האפר" (עונה 7, פרק 1)
* "אנקונדה" (עונה 7, פרק 8)
* "המלחמה האחרונה" (עונה 7, פרק 16) (גם במאי)

### מחפשים
באוקטובר 2016, אתר החדשות Deadline דיווח כי הרשת The CW רכשו את הזכויות לפרויקט החדש של רוטנברג וגרג ברלנטי,"מחפשים" ("Searchers")*,* אך במאי 2017, דווח ב-Deadline כי CW בחרה לא להמשיך עם הפיילוט.

## פילמוגרפיה
### קולנוע

### טלוויזיה
המספרים בקרדיטים לבימוי ובכתיבה מתייחסים למספר הפרקים.

## קישורים חיצוניים

## הערות שוליים

קטגוריה:מפיקי טלוויזיה אמריקאים
קטגוריה:תסריטאי טלוויזיה אמריקאים
קטגוריה:במאי טלוויזיה אמריקאים
קטגוריה:אמריקאים שנולדו ב-1967